B2: interview med Emily Williamson

*Emily Williamson er 35 år og til dagligt arbejder hun som advokat i delstaten Pennsylvanias hovedstad, Philadelphia. Emily er afrikansk-amerikaner, hun er ikke gift, men bor sammen med sin kæreste Greg, og de har sammen datteren Lisa på 3 år og hunden Dalton på 2 år.*

***Hvordan er din holdning til de amerikanske politikere, Emily?***

Jeg ved slet ikke hvor jeg skal starte henne, for der er så meget der er galt med amerikansk politik, at jeg kunne snakket om det hele dagen. Starter vi bare ved vores præsident, som bestemt ikke er min præsident, så repræsenterer han jo langt fra en flertal af vælgerne i USA. Hillary Clinton fik jo næsten tre millioner stemmer flere end Trump, men på grund af vores forhistoriske politiske valgmetode, hvor det er antallet af valgmænd, der bestemmer hvem der vinder præsidentvalget, så har vi i snart fire år haft en præsident, som reelt ikke har et demokratisk mandat bag sig.

***Kan du uddybe, hvad du mener med, at præsident Trump ikke har et demokratisk mandat bag sig, og hvad er vigtigt for dig ved et demokrati?***

Ja, det jo indlysende. Manden har vundet en række delstater, hvor der jo stort set ingen mennesker bor længere, fordi de er flyttet til kysterne og ned sydpå til stater som f.eks. Texas og Florida. Alligevel har vi et system, der giver mulighed for, at mindretallet kan bestemme over flertallet ved at få deres kandidat valgt.

Vores valgmetode er simpelthen demokratisk forkert. Men det er jo ikke det eneste, der er galt med vores demokrati, hvis man overhovedet kan tale om, at der i Amerika i dag er et demokrati. Penge spiller en alt for stor rolle i amerikansk politik og det korrumperer simpelthen de politikere, som stiller op til valg og dermed korrumperer det (pengene) også lovgivningsprocessen, eftersom det er politikerne i Kongressen, som i sidste ende vedtager eller forkaster lovgivningen.

En tredje ting som er helt forfærdeligt ved den måde vores demokrati fungerer på - er det, at vi vælgere skal gå hen og registrere os før vi kan få lov at stemme. Og ikke nok med det, så de steder hvor vi kan registrere os, er ofte svære at komme til, fordi de ligger afsides steder i byerne eller på landet, og deres åbningstider er ret begrænsede, hvilket gør det besværligt at blive registrerede. Det fører til, at mange slet ikke lader sig registrere, og derfor slet ikke kan stemme - det er bl.a. det, som kan forklare, at vi i USA har så lav en valgdeltagelse ved præsidentvalg.

En fjerde ting som er dybt problematisk ved det amerikanske politiske system, men også generelt det amerikanske samfund er den racisme som fortsat eksisterer i vores institutioner og strukturer, og som gør det så meget vanskeligere for visse af vores medborgere at deltage på lige fod på alle niveauer i det politiske system. Og det bliver bestemt ikke bedre af, at vi lige nu har en præsident som er åbenlys fremmedfjendtlig og med racistiske sympatier. Derudover er han jo sexistisk. Jeg kunne jo spørge dig, i hvilket land vil en mand der udtaler, at han bare kan ”grab em by the pussy” om kvinder, blive valgt til præsident? Det kan han kun i USA, fordi systemet er så bundråddent, og giver så dårlige muligheder for almindelige borgere til at deltage.

***Men er der ikke eksempler på, at der også er gode sider ved det amerikanske politiske system?***

De er faktisk svære for mig at finde. Men, hvis jeg skal sige noget positivt, så var det, at senator Bernie Sanders og medlem af Repræsentanternes Hus Alexandra Ocasio-Cortez i løbet af den demokratiske primærvalgkamp lykkedes med at mobilisere millioner af unge og progressive, som har lagt så meget pres på det demokratiske partis nominerede præsidentkandidat Joe Biden, at han blandt andet vil kigge på en reform af politiets brutalitet særligt mod sorte, men også at han har valgt den første afrikansk-amerikanske kvinde som sin vicepræsident. Netop valget af Kamala Harris viser, at det lykkedes for Sanders og Cortez at rykke Biden i en retning, hvor mangfoldighed både i form af race, men også køn og seksualitet er et centralt omdrejningspunkt.

For mig viser det, at det amerikanske samfund grundlæggende er politisk, og i stand til at mobilisere når det drejer sig om at gå op imod tyraner som f.eks. vores nuværende præsident og hans forbryderiske administration.

Et andet eksempel på at der er håb for det amerikanske demokrati og politiske system, er de massive protester som har været over hele USA i forbindelse med politiets drab på George Floyd. Protesterne har ført til, at politikerne på højeste niveau diskuterer racisme, politireformer og styrkelse af uvildige instanser, der kan styrke borgernes retssikkerhed. Protesterne, som ellers er blevet forsøgt slået ned af præsidenten og hans støtter, har formået at overleve, og de vidner om det amerikanske folks evne til gennem deltagelse af påvirke den politiske proces.

Det har vi tidligere set i forbindelse med kampen for sortes borgerrettigheder op gennem 1950’ og 1960’erne, i kampen for kvinders ret til at bestemme over deres egen krop og bl.a. om de ønsker abort eller ej og vi har senest set, at det højeste politiske niveau i USA, Højesteret, i disse år synes at tage farve af den bredere befolknings holdninger på helt centrale områder.

Det gælder f.eks. i forbindelse med at Højesteret dømte til fordel for LGBT-rettigheder samt dommen der underkendte Trump-administrationens ønske om at deportere illegale immigrantbørn. De to domme og den nuværende opinion i det amerikanske samfund giver mig håb for, at vi i de kommende år, særligt hvis Joe Biden vinder valget til november, bliver i stand til at skabe et samfund med plads til forskellighed, hvor vi forsøger at gøre mere for de der i samfundet har mindst, hvor vi styrker kvindens suverænitet og hvor vi aldrig nogensinde vil acceptere racisme.

Dette interview er fiktivt og interviewspørgsmål og personen og hendes baggrund er opdigtet. En række af de holdninger og tilkendegivelser, som den fiktive person Emily giver udtryk for i dette interview, var dog nogle, som var bredt anerkendte blandt en række af de amerikanere i Philadelphia, som jeg stødte på mens jeg rejste rundt i delstaten Pennsylvania i foråret 2020.